Koronavirus: Nog 'n boer in Kroonstad is positief getoets | Netwerk24
Deur Alet van der Walt 02 April 2020 13:11
Boere van Kroonstad in die Vrystaat is aangeraai om te let op moontlike simptome van Covid-19 nadat 'n boer wat op 24 Maart een van twee veilings in die dorp bygewoon het, positief getoets is.
Daar heers egter nou verwarring omdat Irma Geldenhuys gesê het haar man, Jan, en dié se broer, die oudrugbyspeler, Burger, was nie by die veiling nie.
Burger en Jan het positief vir Covid-19 getoets nadat hulle 'n gholfdag in die Noord-Kaap bygewoon het waarby Danie Gerber en nog oud-Bokke was.
Gerber was die eerste persoon wat by die gholfdag was wat positief getoets is.
Boere sê egter dat Burger die boer is wat positief getoets is na wie Moqhaka se gesamentlike operasiesentrum (GOS) in 'n teksboodskap verwys het.
Motsumi Dikeledi, 'n verteenwoordiger van die GOS, sê in die teksboodskap 'n boer wat positief getoets is, was op 24 Maart op 'n veiling en dat boere onmiddellik moet optree indien hulle enige Covid-19-simptome toon.
Twee afslaers het die dag veilings gehad.
Die Geldenhuys-broers boer buite die dorp.
Irma sê Burger was 'n dag in die hospitaal omdat hy erge diarree gehad het, maar sterk by die huis aan. Dit gaan goed met hulle albei, sê sy.
Mondli Mvambi, provinsiale gesondheidswoordvoerder, sê daar is net een positiewe Covid-19-geval in Kroonstad.
Dit is nie duidelik of Jan se uitslag nog nie deur die gesondheidsdepartement verwerk is nie aangesien hy ook positief getoets is.
Die Geldenhuys-familie het Donderdagmiddag gevra dat mense hul privaatheid respekteer.
* Hierdie berig is bygewerk nadat dit aanvanklik gepubliseer is.
Meer oor: Positief Vir Koronavirus | Burger Geldenhuys | Kroonstad | Koronavirus | Boere | Landbou | Covid-19-Virus | Veilings